Tästä tilastosta on olemassa uudempi julkaisu Tuorein julkaisu: Kaupan liikevaihtokuvaaja 2020, heinäkuu

Julkaistu: 11.10.2017

Koko kaupan myynti kasvoi elokuussa 6,7 prosenttia vuodentakaisesta

Tilastokeskuksen mukaan koko kaupan myynti kasvoi elokuussa 6,7 prosenttia vuoden 2016 elokuusta. Tukkukaupan myynti kasvoi kaupan toimialoista eniten, kaikkiaan 9,8 prosenttia. Autokaupan myynti kasvoi elokuussa puolestaan 4,4 prosenttia ja vähittäiskaupan myynti 2,8 prosenttia. Vähittäiskaupan toimialoista myynti kasvoi päivittäistavarakaupassa 4,1 prosenttia, kun taas tavaratalokaupassa myynti supistui 0,7 prosenttia vuoden 2016 elokuusta.

Liikevaihdon vuosimuutos kaupan eri aloilla, % (TOL 2008)

Koko kaupan myynnin määrä kasvoi elokuussa 4,0 prosenttia vuodentakaisesta

Vähittäiskaupan myynnin määrä oli elokuussa 2,9 prosenttia suurempi kuin vuoden 2016 elokuussa. Tukkukaupassa myynnin määrä lisääntyi samaan aikaan 5,0 prosenttia ja autokaupassa puolestaan 4,6 prosenttia vuodentakaisesta. Koko kaupan myynnin määrä kasvoi elokuussa yhteensä 4,0 prosenttia vuoden 2016 elokuuhun verrattuna.

Myynnin määräindeksi lasketaan poistamalla arvoindeksisarjasta hintojen muutosten vaikutus.

Vähittäiskaupan myynti kasvoi tammi-elokuussa 2,0 prosenttia

Vähittäiskaupan myynti kasvoi tammi-elokuussa 2,0 prosenttia ja tukkukaupan myynti 6,7 prosenttia vuoden 2016 vastaavasta ajanjaksosta. Autokaupassa myynti kasvoi samaan aikaan puolestaan 5,0 prosenttia. Koko kaupan myynti kasvoi 4,9 prosenttia vuoden 2016 tammi-elokuuhun verrattuna.

Kaupan myynnin ja myynnin määrän vuosimuutokset on ilmoitettu kausitasoittamattomina ja kauppapäiväkorjaamattomina, jolloin esimerkiksi pyhäpäivien vaikutusta ei ole huomioitu.

Verohallinnon oma-aloitteisten verotietojen muutoksilla ei toistaiseksi vaikutusta liikevaihtokuvaajien tietoihin

Tilastokeskuksen liikevaihtokuvaajissa on selvitetty Verohallinnon oma-aloitteisten verotietojen muutosten vaikutuksia. Selvitysten perusteella muutoksilla ei toistaiseksi ole havaittu olevan tilastotuotannon kannalta merkittäviä vaikutuksia yritysten arvonlisäveroraportoinnissa. Tästä lisää kohdassa Muutoksia liikevaihtokuvaajien käyttämässä kausiveroaineistossa .

Lähde: Kaupan liikevaihtokuvaaja, Tilastokeskus

Lisätietoja: Milka Suomalainen 029 551 2912, palvelut.suhdanne@tilastokeskus.fi

Vastaava tilastojohtaja: Sami Saarikivi

Julkaisu pdf-muodossa (282,8 kt)

Päivitetty 11.10.2017

Viittausohje: Suomen virallinen tilasto (SVT): Kaupan liikevaihtokuvaaja [verkkojulkaisu].

ISSN=1799-0912. elokuu 2017. Helsinki: Tilastokeskus [viitattu: 20.9.2020].

Saantitapa: http://www.stat.fi/til/klv/2017/08/klv_2017_08_2017-10-11_tie_002_fi.html